CELEX: 32022D0856
Language: et
Date: 2022-05-30 00:00:00
Title: Komisjoni rakendusotsus (EL) 2022/856, 30. mai 2022, millega kiidetakse heaks Iirimaa poolt Euroopa Parlamendi ja nõukogu direktiivi (EL) 2016/797 artikli 7 lõike 4 kohaselt esitatud taotlus mitte kohaldada komisjoni määrust (EL) nr 1302/2014 ja komisjoni määrust (EL) nr 1303/2014 klassi 22000 ICDMU kuuluvate rongide B2-tüüpi vahepealsete vagunite suhtes, mida käitab ettevõtja IÉ–RU (teatavaks tehtud numbri C(2022) 3365 all) (Ainult iiri- ja ingliskeelne tekst on autentsed)

1.6.2022   
               
               
                  ET
               
               
                  Euroopa Liidu Teataja
               
               
                  L 150/88
               
            
         KOMISJONI RAKENDUSOTSUS (EL) 2022/856,
         30. mai 2022,
         millega kiidetakse heaks Iirimaa poolt Euroopa Parlamendi ja nõukogu direktiivi (EL) 2016/797 artikli 7 lõike 4 kohaselt esitatud taotlus mitte kohaldada komisjoni määrust (EL) nr 1302/2014 ja komisjoni määrust (EL) nr 1303/2014 klassi 22000 ICDMU kuuluvate rongide B2-tüüpi vahepealsete vagunite suhtes, mida käitab ettevõtja IÉ–RU
         
            
               (teatavaks tehtud numbri C(2022) 3365 all)
            
         
         (Ainult iiri- ja ingliskeelne tekst on autentsed)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 11. mai 2016. aasta direktiivi (EL) 2016/797 Euroopa Liidu raudteesüsteemi koostalitluse kohta, (1) eriti selle artikli 7 lõiget 4,
         ning arvestades järgmist:
         
                     (1)
                  
                  
                     Iirimaa esitas 4. veebruaril 2022 komisjonile direktiivi (EL) 2016/797 artikli 7 lõike 4 kohase taotluse komisjoni määruses (EL) nr 1302/2014 (2) sätestatud veeremi allsüsteemi „vedurid ja reisijateveoveerem“ koostalitluse tehnilise kirjelduse (vedurite ja reisijateveoveeremi KTK) ja komisjoni määruses (EL) nr 1303/2014 (3) sätestatud raudteetunnelite ohutuse koostalitluse tehnilise kirjelduse (raudteetunnelite ohutuse KTK) kohaldamata jätmiseks klassi 22000 ICDMU kuuluvate rongide B2-tüüpi vahepealsete vagunite suhtes, mida hakkab käitama raudtee-ettevõtja Iarnród Éireann–Railway-Undertaking (edaspidi „IÉ–RU“). Taotlus esitati vastavalt direktiivi (EL) 2016/797 artikli 7 lõike 1 punktile e, milles käsitletakse raudteevõrke, mis ei ole ühendatud ülejäänud liidu raudteevõrguga või on sellest eraldatud merega või geograafiliste eritingimuste tõttu.
                  
               
                     (2)
                  
                  
                     Selleks et rahuldada reisijate kiiresti kasvavat nõudlust praeguste rongikoosseisude osutatavate raudteeteenuste järele, kavatseb IÉ–RU suurendada oma läbilaskevõimet, lisades olemasolevatele püsivatele rongikoosseisudele ühe või kaks vagunit. Nii on IÉ-RU sõlminud tootjaga Mitsui raamlepingu, et tarnida olemasolevate rongikoosseisude (edaspidi „B1-tüüpi püsivad rongikoosseisud“) suurendamiseks täiendavaid vahepealseid vaguneid (edaspidi „B2-tüüpi vahepealsed vagunid“).
                  
               
                     (3)
                  
                  
                     Vastavalt lepingule peab Mitsui 2022. aastaks tarnima 41 B2-tüüpi vahepealset vagunit ning kuni 31. detsembrini 2026 on võimalik tellida veel 60 vagunit, mis teeb kokku 101 vagunit. B2-tüüpi vahepealsed vagunid põhinevad olemasolevate B1-tüüpi vagunite konstruktsioonil, mida kohandatakse nii, et see hõlmaks tehnilisi muudatusi, mille eesmärk on: – lihtsustada käitamissuutlikkuse nõudeid; – täita heitkogustega seotud õiguslikke kohustusi ning pakkuda sobivaid alternatiive sellistele seadmetele ja materjalidele, mis on vananenud või ei ole kättesaadavad.
                  
               
                     (4)
                  
                  
                     Raudteede koostalitlusvõime ja ohutuse komitee 94. koosolekul andsid Iirimaa esindajad teistele osalejatele üksikasjalikku teavet seoses komisjonile esitatud taotlusega nõuete kohaldamata jätmise kohta.
                  
               
                     (5)
                  
                  
                     B2-tüüpi vahepealsed vagunid on kavas lisada sellistele olemasolevatele püsivatele rongikoosseisudele, mis ei vasta KTK nõuetele. KTKde kohaldamise korral tekiksid KTK nõuetele vastavate ja mittevastavate veeremiüksuste vahel ühilduvusprobleemid, mis põhjustavad ebaproportsionaalseid tehnilisi probleeme ja muudavad tootmise keerukaks.
                  
               
                     (6)
                  
                  
                     Lisaks seataks ohtu projekti majanduslik tasakaal, kuna KTKde kohaldamine B2-tüüpi vahepealsete vagunite suhtes tekitaks viivitusi ja lisakulusid nende turuleviimisel. Võttes arvesse, et kõik veeremiüksuse konstruktsiooni parameetrid oleks vaja uuesti läbi vaadata ja ümber hinnata ning et tõenäoliselt tuleks veeremiüksusi KTKde nõuetega vastavusse viimiseks oluliselt muuta ja ümber projekteerida, esitati taotlus KTKde kohaldamata jätmise kohta.
                  
               
                     (7)
                  
                  
                     KTKd jäetakse kohaldamata üksnes niivõrd, kui see on vajalik, et tagada B2-tüüpi vahepealsete vagunite ohutu integreerimine ja ühilduvus olemasolevate püsivate rongikoosseisudega. Kavandatavad alternatiivsed sätted, millele asjaomased vagunid peavad vastama, on kooskõlas asjakohaste oluliste nõuetega ja kompenseerivad KTKde kohaldamata jätmise.
                  
               
                     (8)
                  
                  
                     Leevendusmeetmena on Iirimaa teinud ettepaneku, et kõnealuste vagunite konstruktsioon oleks sama, mis olemasolevatel veeremiüksustel. Vagunid projekteeriti kooskõlas Briti raudteeohutuse ja -standardite nõukogu (RSSB), Euroopa Standardikomitee (CEN), Euroopa Elektrotehnika Standardikomitee (Cenelec) standardite ja Iirimaa riiklike standarditega. Nende konstruktsioon kaldub kõnealuste standardite ja reeglite nõuetest kõrvale üksnes niivõrd, kui see on vajalik, et tagada veeremiüksuste ohutu integreerimine ja ühilduvus Iirimaa raudteevõrguga selle praegusel kujul.
                  
               
                     (9)
                  
                  
                     B2-tüüpi vahepealseid vaguneid ja püsivaid rongikoosseise, millele need lisatakse, on kavas kasutada geograafilises piirkonnas, mis hõlmab kogu Iirimaa raudteevõrku, kus kasutatakse erinevat rööpmelaiust 1 600 mm, ja neid ei ole võimalik ärilisel otstarbel taaskasutada teistes ühtse Euroopa raudteepiirkondades.
                  
               
                     (10)
                  
                  
                     Iirimaa raudteevõrk on ühendatud Põhja-Iirimaa võrguga. Suurbritannia ja Põhja-Iiri Ühendkuningriik astus Euroopa Liidust välja 31. jaanuaril 2020. Seetõttu on Põhja-Iirimaast saanud Euroopa Liidu naabruses asuv kolmas riik. Sellest tulenevalt ei jaga Iirimaa enam maismaapiiri kaasliikmesriigiga ja Iirimaa raudteevõrk on eraldatud ülejäänud Euroopa Liidu raudteevõrgust.
                  
               
                     (11)
                  
                  
                     Iirimaa esitatud taotlus sisaldab piisavaid tagatisi selle kohta, et põhjendustes 7 ja 8 osutatud alternatiivseid sätteid kohaldades tagatakse nende vagunite ohutu käitamine Iiri raudteevõrgus.
                  
               
                     (12)
                  
                  
                     Seepärast leiab komisjon, et direktiivi (EL) 2016/797 artikli 7 lõike 1 punktis e ja artikli 7 lõikes 4 sätestatud tingimused on täidetud,
                  
               ON VASTU VÕTNUD KÄESOLEVA OTSUSE:
         
            Artikkel 1
            Komisjon kiidab heaks Iirimaa taotluse mitte kohaldada määrust (EL) nr 1302/2014 ja määrust (EL) nr 1303/2014 Iirimaa raudteevõrgus kasutusele võetava 101 B2-tüüpi vahepealse vaguni suhtes.
            Iirimaa ametiasutused teatavad komisjonile uute vagunite ja nende lõplike püsivate rongikoosseisude identifitseerimisnumbrid siis, kui neid vaguneid Iiri raudteevõrgus käitama hakatakse.
         
         
            Artikkel 2
            Käesolev otsus on adresseeritud Iirimaale.
         
         
            Brüssel, 30. mai 2022
            
               
                  Komisjoni nimel
               
               
                  komisjoni liige
               
               Adina VĂLEAN
            
         
         
            (1)  ELT L 138, 26.5.2016, lk 44.
         
            (2)  Komisjoni 18. novembri 2014. aasta määrus (EL) nr 1302/2014, milles käsitletakse Euroopa Liidu raudteesüsteemi veeremi allsüsteemi „vedurid ja reisijateveoveerem“ koostalitluse tehnilist kirjeldust (ELT L 356, 12.12.2014, lk 228).
         
            (3)  Komisjoni 18. novembri 2014. aasta määrus (EL) nr 1303/2014, milles käsitletakse Euroopa Liidu raudteesüsteemi koostalitluse tehnilist kirjeldust „Raudteetunnelite ohutus“ (ELT L 356, 12.12.2014, lk 394).